Trillo (Clamosa)

:*Iste articlo tracta sobre *'Trillo** que ye un lugar d'[[A Fueva (municipio)|A Fueva]]. Ta altros usos d'a palabra «trillo» se veiga **Trillo (desambigación)**.''


**Trillo** ye un [[lugar]] [[Aragón|aragonés]] en o [[municipio]] d'[[A Fueva (municipio)|a Fueva]], en a [[comarcas d'Aragón|comarca]] de [[Sobrarbe]] y a provincia de [[provincia de Uesca|Uesca]]. A suya [[Población humana|población]] ye de 3 habitants ([[2011]]).

==Cheografía==
Trillo se troba en un [[cerro|cerret]] chicolón, en a baixant norte d'o [[barranco d'o Salinar]] en a [[val d'a Cinca]], y no fa pas parte d'a subcomarca natural d'[[a Fueva]] anque se trobe incluito en o municipio homonimo. Ye en as [[garra (orografía)|garras]] d'o [[tozal de Trillo]] (u «de Sant Marcos», por a [[ermita de Sant Marcos (Trillo)|ermita]] que i hai en l'altura), que quita o nombre d'o lugar. Como tamién pasa con [[Clamosa]] y [[a Penilla]], que i son amanaus, Trillo presenta una disposición constructiva que fa pensar d'un planiamiento defensivo medieval, talment como fortificación u per haber naixido como estructura defensiva.

Se troba comunicau con una pista [[gudrón|asfaltada]] con [[Salinas de Trillo]], que enantes yera una [[aldeya]] suya pero que en l'actualidat o supera en población. Guarda tamién [[Camín|camins]] tradicionals con [[Sant Per de Trillo]] (en a mesma man d'o barranco) y con [[Caneto]] que se troba en a [[cuentra]], y disposa d'un enlace con a [[carretera]] de [[Ligüerre de Cinca]] ta [[Tierrantona]] que ye transitable ta cualsiquier vehiclo y o mete en comunicación con a suya cabecera municipal y con a [[carretera autonomica]] [[A-138]] ([[Bielsa]]-[[Balbastro]]).

===Urbanistica===

Trillo se forma de tres [[barrio]]s deseparaus con cualques metros os uns d'os atros. O mas antigo de toz tres pareix que estaría o barrio d'a [[ilesia (edificio)|ilesia]], «o Barrio», a on que se troba a [[ilesia parroquial]] (parcialment en enrunas), consagrada a [[Sant Andreu apóstol|Sant Andreu]], y cualques casas mas modestas como ''Casa Ardanui'', ''Casa Gamisel'' etc. En o Barrio se troba un puntón de [[penya]] en o que as fuents situan o [[castiello]], enguán auxidido.

Unatro barrio ye «a Plaza», que presenta una [[cruz de suelo]] en mitat, y l'arredolan as casas ''Cambra'', ''Noguero'' y bellas altras. O tercer barrio ye «o Planiello», que contiene a [[ferrería]].

==Historia==
Trillo yera capital d'un municipio que heba nombre Trillo tamién, y se bastiba con os lugars de Salinas y Sant Per, ademés de lo propio Trillo. O municipio desapareixió en o [[periodo intercensal 1842-1857]] en absorvir-se por o [[Clamosa (municipio)|municipio de Clamosa]]. Dende a [[anyos 1960|decada de 1960]], Trillo y as suyas antigas aldeyetas se troban integradas en o [[A Fueva (municipio)|municipio d'a Fueva]].

En a [[Edat Meya]], o divulgador [[Manuel Benito Moliner]] considera que Trillo se creya como bella fortificación u posiblement «[[torraza|torre]]» defensiva en o [[sieglo XI]] dimpués d'a caida en mans [[cristianismo|cristianas]] d'os [[castiello]]s de [[Castiello de l'Abizanda|l'Abizanda]] y de Clamosa, alto u baixo en a misma epoca que gosa contruir-se o [[castiello de Troncedo]]. Se tractaría, pues, d'una fundación propiament cristiana y no pas, como en os casos de [[Clamosa]] y [[l'Abizanda]], de fortificacions musulmanas presas y reutilizadas por os cristianos.

En os [[sieglo XIII|sieglos XIII]] y [[sieglo XIV|XIV]] a fortificación de Trillo perteneix a [[Corona d'Aragón|la Corona]]. En [[1391]] le'n trespasan a [[Pero Esplugas]], pero en [[1458]] o castiello y a población son intervenidos por [[Chuan II d'Aragón|Chuan lo Gran]] que da la orden d'ocupación con tropas reyals ta privar as desfierras de dos familias nobles que se'l disputaban. Le'n vendión a'l [[baronía de Monclús|barón de Monclús]] [[Rodrigo Rebolledo]] por 12.000 [[Florín d'oro d'Aragón|florins d'oro]].

==Economía==
Trillo teneba un [[molín d'aceite|molín]] d'[[aceite|olio]] a'l canto d'o barranco de [[Santa Brichida]], confluyent con el d'o Salinar, que data de l'anyo [[1802]]. En os [[anyos 1980]] yera vesitable y l'historiador [[Manuel Benito Moliner]], que i estió, fizo una descripción d'él en a cual s'ilustra como un edificio a on que a maquinaria yera conservada y encara s'hese puesto fer servir ta molienda, de no haber estau o lugar [[despoblau]] por ixas envueltas. Tamién i existió una [[pedrera]] de [[calso]], que s'ha puesto documentar activa dica os [[anyos 1950]]. 

As fincas [[agricultura|agricolas]] mas amanadas a la localidat se trobaban en as garras d'o [[tozal de Trillo|tozal de Sant Marcos]], y se repartiban en dos [[suerte]]s principals que heban nombre «as [[Costera]]s» y «os [[Solano]]s», todas dos feitas de [[faixa|faixetas]] en a versant. En a [[cuentra]] d'o barranco d'o Salinar, camín ta Caneto, se troba mas fincas mas extensas y de millor [[plana|cantimplano]], anque por a suya ubicación sufriban l'[[ubago]] de lo propio mont de Caneto. Ista zaguer partida de fincas recibiba lo nombre de «[[Servilla|as Serviellas]]».

==Demografía==
A primer noticia que se tiene d'a existencia de Trillo ye de l'anyo [[1279]], y o primer censo aproximau de [[1488]], cuan que se da una población de 10 vecins (casas) en a localidat. En o [[sieglo XIX]], se fa estimación que d'alto u baixo en podese tener deciséis u decisiet a lo largo de tot lo sieglo, con o solo dato que en o [[censo de 1842]] en teneba 25 tot lo municipio, con 186 personas que i vivisen.


== Toponimia ==
D'alcuerdo con [[Manuel Benito Moliner]], o nombre de Trillo puede dimanar d'a palabra «[[torre]]» a traviés de bella evolución d'o tipo de Torrillo > T'rillo. Isto l'emparentaría con belaltros lugars d'[[Aragón]], como [[Torrillo]] en o [[Xiloca (comarca)|Xiloca]] y [[Torrillas]] en a [[comarcas d'Aragón|comarca]] de [[Gúdar-Chabalambre]].

A teoría de Manuel Benito conta en a suya favor con a disposición de o lugar en una altura en un cerret, que o faría facilment defensable, y que no fa guaire dificil imachinar-se que d'antes que no a población como en l'actualidat se conoix, i hese puesto haber en o suyo emplazamiento bel edificio u estructura defensiva, como una [[torraza]], ta cosirar a valleta d'o barranco d'o Salinar.

==Imáchens==
<gallery>
Imachen:31.Trillo.JPG|A placeta d'a [[Ilesia de Sant Andreu de Trillo|ilesia]], actualment [[barza|embarzada]] de tot.
Imachen:30.Trillo.JPG|[[Cimborrio|Cimborriet]] d'a ilesia, d'[[adoba]]s y con [[tellato|tellau]] de [[tella (material de construcción)|tellas]].
Imachen:29.Trillo.JPG|[[Campanal]] de a Sant Andreu.
Imachen:35.Trillo.JPG|O [[tozal de Trillo]], que sinyorea o paisache local.
</gallery>

==Fiestas==
*[[20 de chinero]], **fiesta d'hibierno**, fendo-le honras a [[Sant Sabastián mártir|Sant Sabastián]].
*[[24 d'abril]], [[romería]] ta'l santuario d'a [[Santa María de Bruís|Madama de Bruís]].
*[[10 d'agosto]], **fiesta Mayor''', fendo-le honras a Sant Lorient.

## Referencias

## Vinclos externos